आईएमएफ की सालाना रिपोर्ट के मुताबिक अमरीकी अर्थव्यवस्था के पटरी पर लौटने की प्रक्रिया अत्यधिक धीमी है.रिपोर्ट ने यूरोजोन के कर्ज संकट की वजह से पैदा होने वाले जोखिमों और घरेलू मोर्चे पर अपनाई जा रही नीतियों के कारण अनिश्चितता की चेतावनी दी है.आईएमएफ ने इस साल नवंबर में होने वाले अमरीकी राष्ट्रपति चुनावों का जिक्र करते हुए कहा है कि 2013 में कर्ज की सीमा को बढ़ाने की जरूरत है.लेकिन रिपोर्ट के मुताबिक अर्थव्यवस्था के तेजी से पटरी पर लौटने की संभावना भी बनी हुई है.आईएमएफ का मानना है कि गैर वित्तीय कंपनियां उम्मीद से कहीं ज्यादा निवेश कर सकती है और हाउसिंग बाजार में बेहतरी अर्थव्यवस्था की हालत को दुरुस्त करने में मददगार साबित हो सकती है.रिपोर्ट कहती है, “हाल के समय में घरों के दाम स्थिर हो गए हैं, लेकिन अभी तक वे चिंताजनक स्तरों पर बने हुए हैं.”ताजा आधिकारिक आंकड़े बताते हैं कि अमरीकी अर्थव्यवस्था ने 2012 के पहले तीन महीनों में 1.9 फीसदी की सालाना रफ्तार से वृद्धि की है.पिछले महीने अमरीकी केंद्रीय बैंकिंग तंत्र यूएस फेडरल रिजर्व ने अर्थिक वृद्धि के अपने अनुमान में कटौती की और इसे 2.9 प्रतिशत से घटा कर 2.4 प्रतिशत कर दिया.इस साल के लिए पूर्वानुमान में कटौती के अलावा आईएमएफ ने अगले साल के लिए भी अमरीकी आर्थिक वृद्धि के अनुमान को 2.4 प्रतिशत से घटा कर 2.25 कर दिया है.रिपोर्ट का कहना है कि अमरीकी संघीय बजट में उससे कम कटौती हो सकती जितनी राष्ट्रपति बराक ओबामा ने फरवरी में योजना बनाई थी.आईएमएफ का कहना है कि खर्च को वृद्धि के अनुरूप ढालने की जरूरत है. इसका मतलब है कि बुनियादी ढांचे, प्रशिक्षण, आवासीय योजनाओं और आपात बेरोजगारी लाभों के विस्तार में निवेश करने की जरूरत है.रिपोर्ट के मुताबिक संघीय सरकार को तेजी से कदम उठाने होंगे ताकि कर्ज की सीमा को बढ़ाया जा सके. अभी ये सीमा 16.4 खरब डॉलर है. अनुमान है कि अमरीकी कर्ज इस साल नवंबर में राष्ट्रपति चुनावों से लेकर साल के अंत तक इस सीमा तक पहुंच सकता है.आईएमएफ के मुताबिक अनिश्चितता से बचने और बाजार का भरोसा गंवाए बिना कर्ज की सीमा को बढ़ाना चाहिए.